Ny bispekåpe til Nord-Hålogaland biskop

Til embetet Nord-Hålogaland biskop skal det lages ny bispekåpe (korkåpe) og fire stolaer. Det inviteres til åpen konkurranse. Konkurransen er åpen for billedkunstnere og kunsthåndverkere. Hver deltaker eller deltakergruppe kan levere flere utkast.

**Bakgrunn og oppdrag**

Bispekåpa er biskopens fremste embetssymbol sammen med bispekorset. Den uttrykker kallet og myndigheten som er gitt biskopen. Gjennom bispekåpas kunstneriske utforming og høye kvalitet formidles den historiske tradisjonen og posisjonen som embetet har i vårt tid.

Til Nord-Hålogaland biskop skal det nå anskaffes ny bispekåpe med tilhørende fire stolaer, en i hver av de fire liturgiske fargene. Tekstilene vil ha stor symbolverdi for biskopens representasjon.

Kåpa må tåle slitasje – biskopen er mye på reise. Den må ha god passform og kunne tilpasses både mann og kvinne med ulik høyde. Det er ønskelig at utformingen skal preges av bispedømmet som møtested for samisk, norsk og kvensk/finsk kultur.

Tilsvarende gjelder også for de fire stolaene, utformingen må også samsvare med de sentralt gitte føringene for stolaer, se Regler for bruk av liturgiske klær (2015). (<https://kirken.no/nb-NO/om-kirken/for-medarbeidere/liturgiske-klar/>)

Ut over dette stilles det ikke spesifikke krav til materialer, teknikk, farge eller symboler.

**Deltakelse**

Konkurransen er åpen for billedkunstnere og kunsthåndverkere. Hver deltaker eller deltakergruppe kan levere flere utkast.

**Krav til innlevert materiale**

* Ideskisser som beskriver form, farge, materialer, teknikk og symbolbruk.
* Materialprøver må vedlegges.
* Navn, kontaktinformasjon og eventuell liste over tidligere arbeider vedlegges.

**Rammer for produksjonen**

Bispekåpa og stolaene skal kunne produseres innenfor en kostnadsramme på kr. 250 000,- Tekstilene må være ferdig til påsken 2020.

**Innleveringsfrist**

Konkurranseutkastene må være Nord-Hålogaland bispedømmekontor i hende innen 10. august 2019. Egen bedømmingsjury er oppnevnt. Adresse: Postboks 790, 9258 Tromsø (besøksadresse: Haakon den VIIs gate 5, Tromsø).

**Honorar**

Juryen kan forkaste alle forslag eller gå videre med noen. Utkast som blir valgt ut for videre bearbeiding, honoreres.

Spørsmål kan rettes til Nord-Hålogaland bispedømmekontor ved kirkefagsjef Heidi Norbye, tlf.48260448 eller teologisk rådgiver Steinar Sneås Skauge tlf.90092797

**Vedlegg:** Turid Lundby: Liturgiske klær i Den norske kirke, Kirkerådet 2018 (PDF) (Lenke: <https://kirken.no/nb-NO/om-kirken/for-medarbeidere/liturgiske-klar/liturgiske-klar-en-bok-2018/>